CELEX: 62016TN0160
Language: fi
Date: 2016-04-15 00:00:00
Title: Asia T-160/16: Kanne 15.4.2016 – Groningen Seaports ym. v. komissio

6.6.2016   
            
            
               FI
            
            
               Euroopan unionin virallinen lehti
            
            
               C 200/29
            
         Kanne 15.4.2016 – Groningen Seaports ym. v. komissio
   (Asia T-160/16)
   (2016/C 200/42)
   Oikeudenkäyntikieli: hollanti
   
      Asianosaiset
   
   
      Kantajat: Groningen Seaports NV (Delfzijl, Alankomaat), Havenbedrijf Amsterdam NV (Amsterdam, Alankomaat), Havenbedrijf Rotterdam NV (Rotterdam, Alankomaat), Havenschap Moerdijk (Moerdijk, Alankomaat), NV Port of Den Helder (Den Helder, Alankomaat), Zeeland Seaports NV (Terneuzen, Alankomaat) (edustajat: asianajajat E. Pijnacker Hordijk ja I. Kieft)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan riidanalaisen päätöksen
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja riitauttaa komission valtiontukiasiassa 21.1.2016 tekemän ja Alankomaiden täytäntöönpaneman päätöksen SA.25338 (2014/C) (ex E 3/2008 ja ex CP 115/2004) – Julkisille yrityksille myönnetty yhteisöverovapautus.
   Kanteensa tueksi kantajat vetoavat yhteen kanneperusteeseen.
   
               1.
            
            
               Kanneperusteessa vedotaan valtiontukisääntöjen tavoitteiden loukkaamiseen, EU-oikeuden yleisperiaatteiden ja erityisesti yhdenvertaisuusperiaatteen, päätösten huolellista valmistelua koskevan vaatimuksen, mielivaltaisen kohtelun kiellon ja perusteluvelvollisuuden loukkaamiseen.
               
                           —
                        
                        
                           Alankomaiden julkiset merisatamat eivät kilpaile alankomaalaisten yksityisyritysten kanssa, vaan Ranskan, Belgian ja Saksan merisatamien kanssa linjalla Hampuri-Le Havre.
                        
                     
                           —
                        
                        
                           Edellä mainitut eurooppalaiset kilpailijat saavat alankomaalaisten merisatamien vahingoksi useita erimuotoisia valtiontukia. Komissio oli tietoinen näistä tuista riidanalaisen päätöksen tekohetkellä. Kaikki Hampuri-Le Havre reitillä toimivat kilpailevat merisatamat ovat vapautettuja yhteisöverosta alankomaalaisten julkisten merisatamien tavoin. Saksalaiset merisatamat saavat lisäksi huomattavaa toimintatukea tappioiden hyvittämisen muodossa. Komissio oli tietoinen myös näistä seikoista riidanalaisen päätöksen tekohetkellä.
                        
                     
                           —
                        
                        
                           Riidanalaisella päätöksellä kumotaan yksipuolisesti verovapautus, jota sovelletaan alankomaalaisiin merisatamiin, kun taas vastaavanlaiset vapautukset belgialaisille ja ranskalaisille merisatamille ovat toistaiseksi voimassa, eikä saksalaisten merisatamien saaman tuen kumoamiseksi ole aloitettu edes ensimmäistä muodollista menettelytointa.
                        
                     
                           —
                        
                        
                           Koska komission riidanalainen päätös kohdistuu ainoastaan alankomaalaisten merisatamien verovapautukseen, tällä pahennetaan huomattavasti jo entisestään epätasapainoista tilannetta Euroopan satama-alalla, ja komissio asettaa alankomaalaiset julkiset merisatamat merkittävästi heikompaan asemaan kuin niiden välittömät kilpailijat, jotka on vapautettu yhteisöverosta ja jotka lisäksi saavat muunlaisia valtiontukia. Komissio ei ole esittänyt perusteita, miksi se puuttuu ainoastaan alankomaalaisten merisatamien saamaan verovapautukseen.